
НАРЕДБА № 8121з-347 ОТ 25 ЮЛИ 2014 Г. ЗА УСЛОВИЯТА И РЕДА ЗА НАГРАЖДАВАНЕ НА СЛУЖИТЕЛИТЕ НА МИНИСТЕРСТВОТО НА ВЪТРЕШНИТЕ РАБОТИ



В сила от 12.08.2014 г.


Издадена от министъра на вътрешните работи


Обн. ДВ. бр.67 от 12 Август 2014г., доп. ДВ. бр.34 от 3 Май 2016г., изм. ДВ. бр.97 от 14 Ноември 2025г.



Глава първа.
ОБЩИ ПОЛОЖЕНИЯ





      Чл. 1. С тази наредба се определят условията и редът за награждаване, съдържанието на отличията и наградите, формата, видът и статутът на почетните отличия на Министерството на вътрешните работи (МВР).





      Чл. 2. (1) Отличията и наградите са лични и колективни.


      (2) Видът на отличието или наградата се определя съобразно конкретния личен или колективен принос за изпълнението на служебните задължения и от значимостта на постигнатите резултати.



Глава втора.
ОТЛИЧИЯ И НАГРАДИ





      Чл. 3. (1) С "Писмена похвала" се награждават служители, които имат съществен принос за изпълнението на конкретна професионална задача.


      (2) Наградата по ал. 1 се дава с писмена заповед на ръководните служители на длъжност началник на сектор и по-висока.





      Чл. 4. С "Обявяване на благодарност" с парична награда в размерите по чл. 192, ал. 1, т. 2 от Закона за Министерството на вътрешните работи (ЗМВР) се награждават служители, проявили инициативност и постигнали високи професионални резултати при изпълнението на функциите си.





      Чл. 5. (1) Почетните отличия на МВР са:


      1. почетен медал на МВР;


      2. почетно отличие на МВР "За доблест и заслуга", което има три степени;


      3. почетен знак на МВР.


      (2) С почетните отличия на МВР се награждават служители, български и чуждестранни граждани за оказано съдействие и конкретна помощ при защита на националната сигурност, опазването на обществения ред и противодействието на престъпността, както и за принос в развитието на отношенията между МВР и съответните структури на други държави или международни органи и организации.


      (3) (Изм. - ДВ, бр. 97 от 2025 г., в сила от 01.01.2026 г.) Награждаването с почетните отличия на МВР се извършва от министъра на вътрешните работи по предложение на заместник-министрите на вътрешните работи, главния секретар на МВР, ръководителите на звена по чл. 33, т. 7 ЗМВР и ръководителите на структурите по чл. 37 ЗМВР.


      (4) Формата, видът и статутът на почетните отличия на МВР се определят с тази наредба.





      Чл. 6. (1) Най-високото професионално отличие в МВР е "Почетен знак".


      (2) С "Почетен знак" министърът на вътрешните работи награждава служители за проявен героизъм, смелост и себеотрицание, за конкретен съществен принос и висок професионализъм при изпълнението на служебни задачи с изключително значение в борбата срещу престъпността, опазването на обществения ред и сигурността в Република България, както и опазването на живота и здравето на гражданите, на имущество, исторически и културни ценности от пожари и престъпни посегателства.


      (3) Отличието по ал. 1 се дава на служители и за безукорно поведение, постигнати трайни резултати в служебната работа и продължителна служба в МВР.





      Чл. 7. С "Почетен знак" могат да бъдат награждавани посмъртно служители, загинали при или по повод изпълнение на служебните си задължения.





      Чл. 8. (1) Почетният знак има три степени:


      1. "Почетен знак І степен" се дава на служители, които се отличават с безупречно и високо професионално изпълнение на служебните си задължения и имат не по-малко от 15 години стаж в МВР;


      2. "Почетен знак ІІ степен" се дава на служители, които са постигнали високи резултати в служебната си дейност и имат не по-малко от 10 години стаж в МВР;


      3. "Почетен знак ІІІ степен" се дава на служители, които имат високи резултати, отличават се с инициативност и професионализъм при решаването на служебните задачи и имат не по-малко от 5 години стаж в МВР.


      (2) Награждаване с по-високата степен на "Почетен знак" се извършва, при условие че служителите вече са получили по-ниската му степен.


      (3) Служителите не могат да бъдат награждавани повече от един път с една и съща степен на "Почетен знак".


      (4) Награждаването с "Почетен знак" в случаите по чл. 6, ал. 3 се извършва във връзка с празника на МВР или при пенсиониране.


      (5) В случаите по чл. 7 и при пенсиониране "Почетен знак" може да се дава и при по-малък стаж от определения по ал. 1.





      Чл. 9. Служителите, наградени с "Почетен знак", могат да го носят върху униформено и цивилно облекло от дясната страна на гърдите.





      Чл. 10. (1) С парична или предметна награда се награждават по всяко време на годината служители и колективи за професионално изпълнение на важни служебни задачи, както и за трайни професионални резултати.


      (2) В рамките на утвърдения по бюджета фонд "Награди" на МВР и неговите структури с парична или предметна награда могат да награждават:


      1. (изм. - ДВ, бр. 97 от 2025 г., в сила от 01.01.2026 г.) министърът на вътрешните работи - до 310 евро - за индивидуална, и до 620 евро, когато наградата е колективна;


      2. (изм. - ДВ, бр. 97 от 2025 г., в сила от 01.01.2026 г.) заместник-министрите и главният секретар на МВР - до 210 евро - за индивидуална, и до 410 евро, когато наградата е колективна;


      3. (изм. - ДВ, бр. 97 от 2025 г., в сила от 01.01.2026 г.) ръководителите на звена по чл. 33, т. 7 ЗМВР и ръководителите на структури по чл. 37 ЗМВР - до 160 евро.


      (3) (Изм. - ДВ, бр. 97 от 2025 г., в сила от 01.01.2026 г.) Министърът на вътрешните работи, заместник-министрите, главният секретар на МВР, както и ръководителите на звена по чл. 33, т. 7 ЗМВР и ръководителите на структури по чл. 37 ЗМВР могат да награждават и с предметни награди до съответния размер по ал. 2.


      (4) (Нова - ДВ, бр. 34 от 2016 г., в сила от 03.05.2016 г., изм. - ДВ, бр. 97 от 2025 г., в сила от 01.01.2026 г.) За проявен героизъм, за постигнати високи резултати в служебната дейност с широк обществен отзвук или с изключителна значимост за обществото министърът на вътрешните работи може да награждава с парична или предметна награда до 620 евро - за индивидуална, и до 1230 евро, когато наградата е колективна.


    



      Чл. 11. (1) Награждаването с "Почетен знак", с почетните отличия на МВР, с парична или предметна награда, включително с огнестрелно оръжие, и с "Обявяване на благодарност" с парична награда се извършва въз основа на мотивирано предложение до органа, който има право да награждава със съответната награда.


      (2) Предложения за награждаване могат да правят преките и висшестоящите ръководители.


      (3) (Изм. - ДВ, бр. 97 от 2025 г., в сила от 01.01.2026 г.) Предложенията за награждаване на ръководителите на звена по чл. 33, т. 7 ЗМВР и на ръководителите на структури по чл. 37 ЗМВР се правят от заместник-министрите и главния секретар на МВР.





      Чл. 12. (1) Дирекция "Човешки ресурси" и звената "Човешки ресурси" водят на отчет наградените служители.


      (2) Предложението и копие от заповедта за награждаване се прилагат в личното кадрово дело на служителя.


      (3) Копие от заповедта за награждаване се изпраща на дирекция "Човешки ресурси" за нуждите на автоматизираната информационна система.





      Чл. 13. (1) Служителите, наградени с "Почетен знак", получават карта, а наградените с почетните отличия на МВР и с обявяване на благодарност с парична награда от министъра, заместник-министрите и главния секретар на МВР - грамота, с които се удостоверява награждаването.


      (2) На наградените с огнестрелно оръжие се издава удостоверение.





      Чл. 14. Картите, грамотите и удостоверенията на наградените с "Почетен знак", почетно отличие, "Обявяване на благодарност" с парична награда и с огнестрелно оръжие се издават от директора на дирекция "Човешки ресурси".





      Чл. 15. Наградените с огнестрелно оръжие са длъжни да го регистрират по установения ред в едноседмичен срок след получаването му.





      Чл. 16. При налагане на дисциплинарно наказание "уволнение" на служител, награден с "Почетен знак", с почетно отличие на МВР и/или с огнестрелно оръжие, наградата се отнема със заповед на министъра на вътрешните работи.



Глава трета.
ФОРМА, ВИД И СТАТУТ НА ПОЧЕТНИТЕ ОТЛИЧИЯ НА МВР



Раздел I.
"Почетен медал" на МВР





      Чл. 17. "Почетен медал" на МВР се учредява от министъра на вътрешните работи за награждаване на български и чуждестранни граждани и настоящи и бивши служители на МВР за оказано съдействие и конкретна помощ на МВР в защитата на националната сигурност, опазването на обществения ред и противодействието на престъпността или за принос в развитието на отношенията между МВР и съответните структури на други държави или международни органи и организации.





      Чл. 18. "Почетен медал" на МВР е от три монтажни части:


      1. първа част - основа с диаметър 75 мм;


      2. втора част - медальон;


      3. трета част - лъв с щит.





      Чл. 19. (1) Награждаването с "Почетен медал" на МВР се извършва със заповед на министъра на вътрешните работи.


      (2) (Изм. - ДВ, бр. 97 от 2025 г., в сила от 01.01.2026 г.) Предложения за награждаване с "Почетен медал" на МВР могат да правят заместник-министрите на вътрешните работи, главният секретар на МВР, ръководителите на звена по чл. 33, т. 7 ЗМВР и ръководителите на структури по чл. 37 ЗМВР.


      (3) Награждаването с "Почетен медал" на МВР се извършва, както следва:


      1. на чуждестранни граждани - вариант с оксидирана основа, позлатен медальон и златен лъв с щит, с широка фланкирана лента за окачване на шия;


      2. на настоящи и бивши служители на МВР и български граждани - вариант с оксидирана основа, посребрен медальон и оксидиран лъв с щит, окачван посредством винт с гайка, на лявата страна на гърдите на височина на горната част на капака на джоба на парадната куртка или на същото място на подходящо за случая официално цивилно облекло.





      Чл. 20. (1) Връчването на "Почетен медал" на МВР става лично от министъра на вътрешните работи или от оправомощено от него длъжностно лице в тържествена обстановка.


      (2) На удостоените с "Почетен медал" на МВР се връчва грамота.





      Чл. 21. Наградените с "Почетен медал" на МВР се вписват в книги, които се съхраняват в дирекция "Човешки ресурси" - за български граждани, и в дирекция "Международно сътрудничество" - за чуждестранни граждани. В книгите се отразяват имената и длъжностите на наградените с "Почетен медал" на МВР.



Раздел II.
Почетно отличие на МВР "За доблест и заслуга"





      Чл. 22. Почетното отличие на МВР "За доблест и заслуга" се учредява от министъра на вътрешните работи за награждаване на служители на МВР, на други държавни органи, чуждестранни официални лица и граждани за особени заслуги, свързани с проява на смелост и доблест при изпълнение на служебните им задължения и на гражданския дълг, както и за заслуги, свързани с укрепването на правовата държава, защитата на държавните интереси, вътрешната сигурност и сигурността на Европа.





      Чл. 23. (1) Почетното отличие е с размер 55 мм. Състои се от позлатена петолъчна звезда с върхове на лъчите във формата на малтийски кръст. В средата на звездата има поле, оформено като кръгъл медальон, върху което е монтирано позлатено лъвче. Между раменете на звездата има посребрени лъчи, над звездата има позлатен носач във формата на кръстосани мечове.


      (2) Почетното отличие има 3 степени, различаващи се по цвета на емайла, размера и начина на носене на лентите, както следва:


      1. I степен - бял емайл, на тъмносиня лента с трикольор с ширина 90 мм за мъже и 60 мм за жени; носи се през рамо от дясно на ляво;


      2. II степен - зелен емайл, на тъмносиня лента с трикольор с ширина 38 мм за мъже и 25 мм за жени; носи се на шия за мъже и от ляво на ревер за жени;


      3. III степен - червен емайл, на гърди на тъмносиня лента с трикольор с ширина 38 мм за мъже и 25 мм за жени; носи се отляво на ревер.


      (3) Почетното отличие се носи на униформа или на цивилен костюм по повод официалните празници на страната и празниците и честванията на МВР, изискващи носенето на празнична (парадна) униформа.


      (4) Звездата към почетното отличие съдържа елементи, които повтарят по размер, цвят и форма елементите на медала. Звездата е с размер 90 мм, пластично разработена във формата на Александровска осмоъгълна звезда.


      (5) Над елементите на отличието има кръстосани мечове, както следва:


      1. за I степен - звездата и мечовете са позлатени;


      2. за II степен - звездата и мечовете са посребрени;


      3. за III степен - звездата и мечовете са със сребърна оксидация.


      (6) Звездата се носи само на униформа, на ревер отляво, след отредените държавни отличия, ако има такива.


      (7) Към почетното отличие се прилагат орденска лента и миниатюра за всекидневно носене. Миниатюрата се носи на ревер отляво на цивилни костюми, по официални поводи, под тези на отредените държавни отличия, ако има такива. Орденската лента се носи на аналогично място на униформи.





      Чл. 24. (1) Почетно отличие на МВР "За доблест и заслуга" I степен се връчва:


      1. на служители на МВР и на граждани за проява на изключителна смелост и доблест при изпълнение на служебните задължения или на гражданския дълг в конкретна ситуация, при която са спасили един или повече човешки живота, поставяйки под заплаха собствения си живот, или при която са настъпили трайни последици за тяхното здраве, или посмъртно;


      2. на служители на МВР с най-малко двадесетгодишна безупречна служба с изключителни заслуги, свързани с укрепването на правовата държава, защитата на държавните интереси, вътрешната сигурност и сигурността на Европа и с изключителен принос за институционалното развитие, изграждане на положителния образ на институцията и спазване правата на човека;


      3. на служители от други държавни органи с изключителни заслуги, свързани с укрепването на правовата държава, защитата на държавните интереси, вътрешната сигурност и сигурността на Европа;


      4. на чуждестранни официални лица с изключителни заслуги за развитието и укрепването на сътрудничеството в областта на сигурността и вътрешните работи.


      (2) Почетно отличие на МВР "За доблест и заслуга" II степен се връчва:


      1. на служители на МВР и на граждани, проявили изключителна храброст в конкретна ситуация, поставяща под сериозна заплаха техния живот и живота на други хора, при което са предотвратили сериозни неблагоприятни последици и щети;


      2. на служители на МВР с най-малко петнадесетгодишна безупречна служба, със съществени заслуги, свързани с укрепването на правовата държава, защитата на държавните интереси, вътрешната сигурност и сигурността на Европа и със съществен принос за институционалното развитие, изграждане на положителния образ на институцията и спазване правата на човека;


      3. на служители от други държавни органи със съществени заслуги, свързани с укрепването на правовата държава, защитата на държавните интереси, вътрешната сигурност и сигурността на Европа;


      4. на чуждестранни официални лица със съществени заслуги за развитието и укрепването на сътрудничеството в областта на сигурността и вътрешните работи.


      (3) Почетно отличие на МВР "За доблест и заслуга" III степен се връчва:


      1. на служители на МВР и на граждани, проявили храброст в конкретна ситуация, застрашаваща живота и здравето на хората, при което са предотвратили сериозни неблагоприятни последици и щети;


      2. на служители на МВР с най-малко десетгодишна безупречна служба, със заслуги, свързани с укрепването на правовата държава, защитата на държавните интереси, вътрешната сигурност и сигурността на Европа и с принос за институционалното развитие, изграждане на положителния образ на институцията и спазване правата на човека;


      3. на служители от други държавни органи със заслуги, свързани с укрепването на правовата държава, защитата на държавните интереси, вътрешната сигурност и сигурността на Европа;


      4. на чуждестранни официални лица със заслуги за развитието и укрепването на сътрудничеството в областта на сигурността и вътрешните работи.


      (4) Министърът на вътрешните работи получава по право почетното отличие на МВР "За доблест и заслуга" I степен след изтичане на половината от конституционно установения му мандат.


      (5) На наградените с почетното отличие се връчва грамота.


      (6) На наградените с почетното отличие на МВР "За доблест и заслуга" служители на МВР се връчва еднократно и парична награда в размер на:


      1. две минимални месечни работни заплати за страната - за I степен;


      2. една и половина минимална месечна работна заплата за страната - за II степен;


      3. една минимална месечна работна заплата за страната - за III степен.


      (7) Дирекция "Човешки ресурси" води на отчет наградените лица.





      Чл. 25. В рамките на една календарна година с почетното отличие на МВР "За доблест и заслуга" могат да бъдат награждавани:


      1. с I степен - не повече от десет лица;


      2. с II степен - не повече от двадесет лица;


      3. с III степен - не повече от тридесет лица.



Раздел III.
"Почетен знак" на МВР





      Чл. 26. (1) "Почетен знак" на МВР е с размер 25х50 мм, изработен от месингов прокат Мс90 по БДС 11439-75 и дебелина 2,5 мм. На аверса е изобразено пластично лъвче, разположено върху графична основа - щит с меч и трикольорна панделка, емайлирани с 4 цвята силикатен емайл в щита с надпис Министерство на вътрешните работи 5.7.1879.


      (2) Знакът има 3 степени, различаващи се по вида на галваничното покритие, както следва:


      1. I степен - позлатяване с дебелина 1 микрон;


      2. II степен - посребряване с дебелина 1 микрон;


      3. III степен - посребряване с оксидация с дебелина 1 микрон.


      (3) Знакът е изработен чрез пресоване и окачването е с винт и гайка, като винтът е припоен газопламъчно. Фино е лакиран с органичен безцветен защитен емайллак.



Заключителни разпоредби






      § 1. Наредбата се издава на основание чл. 192, ал. 4 и 5 от Закона за Министерството на вътрешните работи.





      § 2. Наредбата влиза в сила от деня на обнародването й в "Държавен вестник".



Заключителни разпоредби
КЪМ НАРЕДБА ЗА ДОПЪЛНЕНИЕ НА НАРЕДБА № 8121з-347 ОТ 2014 Г. ЗА УСЛОВИЯТА И РЕДА ЗА НАГРАЖДАВАНЕ НА СЛУЖИТЕЛИТЕ НА МИНИСТЕРСТВОТО НА ВЪТРЕШНИТЕ РАБОТИ 





      (ОБН. - ДВ, БР. 34 ОТ 2016 Г., В СИЛА ОТ 03.05.2016 Г.)

§ 2. Наредбата влиза в сила от деня на обнародването й в "Държавен вестник".


    



      


НАРЕДБА ЗА ИЗМЕНЕНИЕ НА НАРЕДБА № 8121з-347 ОТ 2014 Г. ЗА УСЛОВИЯТА И РЕДА ЗА НАГРАЖДАВАНЕ НА СЛУЖИТЕЛИТЕ НА МИНИСТЕРСТВОТО НА ВЪТРЕШНИТЕ РАБОТИ 



    


Заключителни разпоредби
КЪМ НАРЕДБА ЗА ИЗМЕНЕНИЕ НА НАРЕДБА № 8121з-347 ОТ 2014 Г. ЗА УСЛОВИЯТА И РЕДА ЗА НАГРАЖДАВАНЕ НА СЛУЖИТЕЛИТЕ НА МИНИСТЕРСТВОТО НА ВЪТРЕШНИТЕ РАБОТИ 





      (ОБН. - ДВ, БР. 97 ОТ 2025 Г., В СИЛА ОТ 01.01.2026 Г.)

§ 3. Наредбата влиза в сила от датата на въвеждане на еврото в Република България.








